Tungumál

Mál er kerfi merkja, tákna, hljóða og orða sem notuð eru saman til þess að lýsa hugtökum, hugmyndum, merkingum og hugsunum. Málfræðingar eru þeir sem að rannsaka mál, en í nútímanum var málfræði fyrst kynnt sem vísindagrein af Ferdinand de Saussure.

Flokkar tungumála

Einfaldasta flokkun tungumála væri í náttúruleg tungumál og tilbúin tungumál. Annað flokkunarkerfi gæti verið töluð mál, rituð mál og táknmál. Einnig eru náttúruleg tungumál flokkuð niður í málhópa eftir málsvæðum, en í því kerfi telst íslenska til indóevrópskra mála. Indóevrópsk mál eru til dæmis beygingamál, sum með nokkuð flóknu beygingakerfi, kínverskar mállýskur eiga það sameiginlegt að vera tónamál með mjög skipulegri atkvæðabyggingu.

Tilbúið tungumál

Tilbúið tungumál (stundum nefnt gervimál) er tungumál gert af einum eða fáum mönnum oft með það að markmiði að einfalda alþjóðleg samskipti. Útbreiddasta tilbúna tungumálið er esperanto. Aðaleinkenni þess er að það eru engar undantekningar á málfræðinni og hefur það ýtt undir útbreiðslu þess meðal fólks um allan heim. Þar að auki þarf lítinn orðaforða til að geta bjargað sér í málinu þar sem einstök orð eru mynduð af stofni orða með aðskeytum (for- og viðskeytum).

Táknmál

Táknmál er tungumál sem er myndað með hreyfingum handa og annarra líkamshluta, svipbrigðum og augnhreyfingum. Augnsamband er sérstaklega mikilvægt í táknmálum og þarf viðkomandi að halda augnsambandi við viðmælandann allan tímann. Táknmál er að finna í samfélögum heyrnarlausa um allan heim. Ekki er til eitt staðlað táknmál, þau eru mismunandi eftir löndum og þjóðum eins og töluð mál. Til dæmis er bandarískt táknmál mjög ólíkt því breska og tungumálin eru ekki skyld. Svæði heilans sem sér um málfræði er ekki notað á sama hátt hjá heyrnarlausum og hjá heyrandi fólki.

**Heimild**:
Tungumál. (2013, 19. mars). *Wikipedia, Frjálsa alfræðiritið*.
Sótt 24. júní 2013 kl. 10:58 UTC frá
<//is.wikipedia.org/w/index.php?title=Tungum%C3%A1l&oldid=1404561>.

****  